C 184/18
HU
Az Európai Unió Hivatalos Lapja
2023.5.25.
Az Európai Gazdasági és Szociális Bizottság véleménye – Faalapú építkezés a szén-dioxid-kibocsátás csökkentésére az építőiparban (feltáró vélemény a svéd elnökség felkérésére) (2023/C 184/04)
Előadó: Rudolf KOLBE Társelőadó: Sam HÄGGLUND
Felkérés:
svéd elnökség, 2022.11.14.
Jogalap:
az Európai Unió működéséről szóló szerződés 304. cikke
Közgyűlési határozat:
2022.12.14.
Illetékes szekció:
„Közlekedés, energia, infrastruktúra és információs társadalom” szekció
Elfogadás a szekcióülésen:
2023.3.7.
Elfogadás a plenáris ülésen:
2023.3.22.
Plenáris ülésszak száma:
577.
A szavazás eredménye: (mellette/ellene/tartózkodott)
153/2/4
1.
Következtetések és ajánlások 1.1.
Az Európai Gazdasági és Szociális Bizottság (EGSZB) a zöld átállás fontos mozgatóerejének tekinti a bioalapú építőanyagokat.
Az építőiparon belül a fafelhasználás arányának a szén-dioxid-kibocsátás csökkentése érdekében történő növelését aktív és fenntartható erdőgazdálkodással kell előmozdítani az EU-ban, és nem szabad politikai jellegű korlátozásokkal akadályozni. 1.2.
Tekintettel arra, hogy a közszférának példát kell mutatnia, az EGSZB arra kéri a tagállamokat, hogy növeljék a középületek esetében a fafelhasználást, amely az összesített átlag alatt van. 1.3.
Az EGSZB a faalapú építkezésben rejlő potenciál kiaknázásához fontos eszköznek tartja az alternatív építőanyagokkal kapcsolatos kutatást, fejlesztést és innovációt célzó, a kkv-k számára is könnyen hozzáférhető támogatási intézkedéseket. 1.4.
Az EGSZB ösztönzi annak vizsgálatát, hogy a tervezés minősége szempontjából mennyire szükségesek a faalapú építkezés előtt álló, formális, jogi és műszaki követelményekből eredő akadályok, és leszögezi, hogy az innovációnak lehetőséget kell kapnia arra, hogy ne csak a szabványok betartásával, hanem „egyenértékű alternatív megoldások” alkalmazásával is megfelelhessen a technika állásának. 1.5.
Mivel a megújuló építőanyagokra vonatkozó eltérő építésügyi jogszabályok is akadályokat gördítenek ezen anyagok használata elé, az EGSZB harmonizációs intézkedéseket szorgalmaz, és e téren fontos hajtóerőnek tartja az új európai Bauhaust. 1.6.
Az EGSZB a zöld elszámolás következetes alkalmazását ajánlja az épületek teljes életciklus alatti fenntarthatósá­ gának minősített értékelésére és a környezeti hatások összehasonlítására. 1.7.
Az EGSZB hangsúlyozza annak fontosságát, hogy minimumszabályokat határozzanak meg az épületek teljes élettartam alatti szén-dioxid-kibocsátására vonatkozóan, és ennek megfelelően vezessék be a szén-dioxid-kibocsátásra vonatkozó kötelező jelentéstételt az egész építőipari ágazatban. 1.8.
Az EGSZB fontos szakpolitikai eszköznek tartja az épületek energiahatékonyságáról szóló irányelvet, amelynek segítségével megállapíthatók az épületek teljes élettartamuk alatti szén-dioxid-kibocsátásának csökkentésére vonatkozó követelmények.
Az EGSZB arra kéri az Európai Bizottságot, hogy dolgozzon ki egy olyan szén-dioxid-tanúsítási rendszert, amely teljes mértékben figyelembe veszi a faipari termékek szerepét a kibocsátások ellentételezésében.